


Z A P I S N I K
40.  sjednice Vijeća Gradske četvrti Donja Dubrava,
održane 11. rujna 2024.
u dvorani „C“ Područnog ureda gradske uprave Dubrava, Dubrava 49,
s početkom u 16,00 sati


Nazočni članovi Vijeća: Trpimir Majcan - predsjednik Mladen Cetinja - potpredsjednik, Atanasoski Petar, Drijen Belec, Antun Bošnjaković, Igor Božić, Mira Božić, Ivan Forgač, Adriano Friganović, Nikola Horvatić, Tomislav Ivanek, Alin Kavur, Ankica Penava Pejčinović, Hrvoje Tomić i Ivan Totić.
Nazočni djelatnici Gradskog ureda za mjesnu samoupravu, promet, civilnu zaštitu i sigurnost: Marija Nakić – voditeljica Područnog odsjeka Donja Dubrava, Snježana Pehar i Sivestar Smrekar - stručni referenti za rad tijela mjesne samouprave. 
Predsjednik utvrđuje da je sjednici nazočno svih 15 članova Vijeća te ono može pravovaljano odlučivati. Otvara 40. sjednicu Vijeća Gradske četvrti Donja Dubrava. 
Na sjednicu je došla građanka iz Fočanske ulice koja se žali na najezdu komaraca zbog kojih ne može izaći u svoje dvorište. Tvrdi da je u pojedinim dijelovima grada tretiranje izvršeno, ali da u Donjoj Dubravi već godinama nije. Pita zašto se Donja Dubrava svake godine izostavlja te traži da Grad izvrši tretiranje komaraca i u Donjoj Dubravi a ne samo u drugim gradskim četvrtima.
T. Ivanek napominje da je u Starom Retkovcu gdje živi vršeno tretiranje komaraca.
I. Totić predlaže da se uputi pitanje nadležnima jesu li ove godine vršili tretiranje komaraca na području Donje Dubrave i kada. Ukoliko nisu, zašto nisu i da pod hitno to učine.
Nakon konstatacije predsjednika da će pitanje biti upućeno nadležnima građanka napušta sjednicu.
Predsjednik nastavlja sjednicu i pita članove Vijeća imaju li primjedbi na zapisnik prethodne sjednice. Budući da primjedbi nije bilo, nakon provedenog glasovanja utvrđuje da je zapisnik 39. sjednice jednoglasno prihvaćen.
Predlaže dopunu dnevnog reda točkom 1.: „Prijedlog zaključka o  izmjeni Plana komunalnih aktivnosti Gradske četvrti Donja Dubrava u 2024.“ Pita članove Vijeća imaju li prijedloge za dopunu dnevnog reda. Budući da drugih prijedloga nije bilo predsjednik daje na glasovanje prijedlog dopune dnevnog reda točkom 1. te nakon provedenog glasovanja utvrđuje da je prijedlog  jednoglasno usvojen, a potom je, također jednoglasno, usvojen


DNEVNI RED:

1. Prijedlog zaključka o izmjeni Plana komunalnih aktivnosti Gradske četvrti Donja Dubrava u 2024.
2. Prijedlog zaključka o izmjeni Plana potreba za aktivnostima, programima i projektima unapređenja kvalitete života građana Gradske četvrti Donja Dubrava u 2024.
- predlagatelj: predsjednik Vijeća
3. Prijedlog zaključka o očitovanju o zahtjevu za kupoprodajom k.č.br.8050/2 k.o. Dubrava 
- predlagatelj: predsjednik Vijeća
4. Prijedlog zaključka o osiguranju sredstava za Plan potreba za aktivnostima, programima i projektima unapređenja kvalitete života građana Gradske četvrti Donja Dubrava u 2025.
– predlagatelj: predsjednik Vijeća
5. Prijedlog zaključka o prijedlogu uklanjanja ruševnog objekta u ulici Dubrava 256
- predlagatelj: vijećnici stranke Možemo!-Zagreb je naš! i SDP-a
6. Prijedlog zaključka o ponovnom inspekcijskom nadzoru Državnog inspektorata /dovoz i pretovar biootpada u Čulinečkoj c. 218/
- predlagatelj: predsjednik Vijeća
7. Pitanja, prijedlozi i obavijesti


Ad 1 - Prijedlog zaključka o izmjeni Plana komunalnih aktivnosti Gradske četvrti Donja Dubrava u 2024.
Predsjednik obrazlaže izmjene Plana komunalnih aktivnosti i otvara raspravu.
U raspravi sudjeluju M. Božić i H. Tomić. Po završetku rasprave Vijeće jednoglasno donosi

Zaključak o izmjeni Plana komunalnih aktivnosti
Gradske četvrti Donja Dubrava u 2024.
(Zaključak je priložen ovom zapisniku i njegov je sastavni dio)


Ad 2 - Prijedlog zaključka o izmjeni Plana potreba za aktivnostima, programima i projektima unapređenja kvalitete života građana Gradske četvrti Donja Dubrava u 2024.
Predsjednik utvrđuje da je potrebno izmijeniti Plan potreba jer DVD nije uspio realizirati svoju planiranu aktivnost Dana otvorenih vrata, a i Župa sv. Mihaela odustala je od provođenja aktivnosti vezanih uz planirano Miholje u Dubravi. Predlaže da se sredstva preusmjere na Advent u Dubravi, odnosno da se ta manifestacija obogati dodatnim kulturno umjetničkim programom u suradnji s Narodnim sveučilištem Dubrava. Otvara raspravu.
Vijeće bez rasprave, uz 14 glasova „za“ i 1 glasom „protiv“ donosi

Zaključak o izmjeni Plana
potreba za aktivnostima, programima i projektima unapređenja
 kvalitete života građana Gradske četvrti Donja Dubrava u 2024.
(Zaključak je priložen ovom zapisniku i njegov je sastavni dio)


Ad 3 - Prijedlog zaključka o očitovanju o zahtjevu za kupoprodajom k.č.br.8050/2 k.o. Dubrava 
Predsjednik otvara raspravu o Prijedlogu zaključka i utvrđuje da se Vijeće Mjesnog odbora Novi Retkovec pozitivno očitovalo o zahtjevu za kupoprodajom predmetnog zemljišta.
Bez rasprave Vijeće jednoglasno donosi

Z A K L J U Č A K
o očitovanju o zahtjevu za 
kupoprodajom k.č.br. 8050/2  k.o. Dubrava 

1. Razmotren je dopis Gradskog ureda za gospodarstvo, ekološku održivost i strategijsko planiranje kojim se traži očitovanje Vijeća o zahtjevu za kupoprodajom k.č.br. 8050/2 k.o. Dubrava koja je u zemljišnoj knjizi evidentirana kao vlasništvo Grada Zagreba.
1. Vijeće je, sukladno Zaključku Vijeća Mjesnog odbora Novi Retkovec donesenog na 37. sjednici, suglasno s raspolaganjem odnosno prodajom zemljišta navedenog pod točkom 1. ovog zaključka osim istočnog dijela parcele koji se nalazi unutar rezervacije proširenja postojeće ulice. Vijeće utvrđuje da zapadni i srednji dio predmetnog zemljišta nije potrebno zadržati u vlasništvu Grada Zagreba budući da ne postoji strateški značaj odnosno javni interes građana Gradske četvrti i Mjesnog odbora Novi Retkovec nad istim.
1. Ovaj Zaključak dostavlja se Gradskom uredu za gospodarstvo, ekološku održivost i strategijsko planiranje na daljnje postupanje.
 


Ad 4 - Prijedlog zaključka o osiguranju sredstava za Plan potreba za aktivnostima, programima i projektima unapređenja kvalitete života građana Gradske četvrti Donja Dubrava u 2025.
Predsjednik predlaže da Vijeće ponovno zatraži osiguranje sredstava za Plan potreba za sljedeću godinu kako bi se i nadalje mogle provoditi aktivnosti i programi.
Vijeće bez rasprave jednoglasno donosi 

Z A K L J U Č A K
o osiguranju sredstava za Plan potreba za aktivnostima, programima i projektima
       unapređenja kvalitete života građana Gradske četvrti Donja Dubrava u 2025.

1. Vijeće radi donošenja Plana potreba za aktivnostima, programima i projektima unapređenja kvalitete života građana Gradske četvrti Donja Dubrava, traži osiguranje financijskih sredstava u Proračunu Grada Zagreba za 2025. godinu u iznosu od 20.000,00 €.
1. Ovaj će zaključak biti upućen Gradskom uredu za mjesnu samoupravu, promet, civilnu zaštitu i sigurnost na daljnje postupanje.



Ad 5 - Prijedlog zaključka o prijedlogu uklanjanja ruševnog objekta u ulici Dubrava 256
Predsjednik daje riječ predlagatelju ove točke.
A. Penava Pejčinović obrazlaže prijedlog.
Nakon provedenog glasovanja Vijeće uz 13 glasova „za“ i 2 glasa „protiv“ donosi

Z A K L J U Č A K
o prijedlogu uklanjanja ruševnog objekta
u ulici Dubrava 256
 
1. Vijeće predlaže što žurnije uklanjanje ruševnog objekta u ulici Dubrava 256, k.č.br. 8225 k.o. Dubrava u vlasništvu Grada. Objekt se nalazi uz glavnu prometnicu kroz Dubravu, odavno je napušten te ne samo da predstavlja ruglo ovog dijela grada, već je i izuzetno opasan budući da je dodatna oštećenja izazvao požar 2022. godine. U objekt povremeno provaljuju i zalaze djeca i odrasli, unutar i uokolo sve je puno otpada što dodatno dovodi do potencijalne opasnosti za zdravlje ljudi. 
2. Obzirom na navedeno, Vijeće predlaže nadležnom Gradskom uredu žurno poduzimanje potrebnih mjera kako bi se objekt uklonio te izbjegla opasnost za građane. 
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo i komunalne poslove, Sektoru za komunalno i prometno redarstvo, Odsjeku za nadzor građenja i provedbe zahvata u prostoru koji nisu građenje, na daljnje postupanje.
  
Ad 6 - Prijedlog zaključka o ponovnom inspekcijskom nadzoru Državnog inspektorata /dovoz i pretovar biootpada u Čulinečkoj c. 218/
Predsjednik napominje da je 29. kolovoza održana koordinacija na temu dovoza i pretovara biootpada u Čulinečkoj c. 218. Mjesni odbor Resnički gaj nezadovoljan je očitovanjem Državnog inspektorata. I nadalje se širi neugodan miris, curi iz kamiona koji dovoze biootpad i očito se nešto ne radi kako treba. Otvara raspravu o Prijedlogu zaključka.
U raspravi sudjeluje A. Kavur.
Nakon provedenog glasovanja Vijeće jednoglasno donosi

Z A K L J U Č A K 
o ponovnom inspekcijskom nadzoru Državnog inspektorata
/dovoz i pretovar biootpada u Čulinečkoj c. 218/

1. Razmotren je inspekcijski nalaz Službe nadzora u području gospodarenja otpadom Državnog inspektorata u svezi zbrinjavanja biootpada na lokaciji Čulinečka c. 218 /u krugu poduzeća Klara Zagreb – silos Resnik/ i Zaključak Vijeća Mjesnog odbora Resnički gaj o upućivanju prigovora na inspekcijski nalaz, donesen na 40. sjednici Vijeća 20. kolovoza 2024. 
1. Vijeće, sukladno Zaključku Vijeća Mjesnog odbora Resnički gaj traži ponovno provođenje inspekcijskog nadzora te opsežniji postupak provjere dovoza i pretovara biootpada na lokaciji u Čulinečkoj c. 218.
1. Ovaj Zaključak dostavlja se Državnom inspektoratu, Sektoru za nadzor zaštite okoliša, zaštite prirode i vodopravni nadzor na daljnje postupanje.



Ad 7 - Pitanja, prijedlozi i obavijesti
N. Horvatić izražava nezadovoljstvo odgovorom Državnog inspektorata u svezi njegovog prigovora na rad Balon centra u Kutjevačkoj ulici odnosno narušavanje javnog reda i mira bukom. Vrhunac buke koju stvaraju kamioni i kad se vrši utovar i istovar je subotom od 7 sati, izvan radnog vremena firme.
M. Božić napominje da je prije nekoliko godina Vijeće tražilo da se riješi prometni koridor Vrpoljske ulice koji je predviđen GUP-om odnosno njeno spajanje na Osječku ulicu. Predlaže da se planira jednosmjerna regulacija jer stanje u toj ulici je neodrživo. Automobili su parkirani po nogostupu naročito oko sportskog centra. Pita tko kontrolira da se voda iz hidranta usmjerava u bazen privatnog Sportskog centra, a u tome sudjeluju vatrogasci DVD-a. Isto se događa i u Kriveljskom putu. Tko ima pravo koristiti hidrantsku mrežu? 
Traži da se Gradskim grobljima pošalje upit koji je plan uređenja, odnosno razvoja i proširenja groblja Miroševec? Održavanje je katastrofalno. Vadi se živica i na tim mjestima radi prostor za urne.

Budući da više nije bilo pitanja i prijedloga, predsjednik zaključuje sjednicu u 17,25 sati. 








KLASA: 024-08/24-002/213	
URBROJ: 251-13-11-4/005-24-2
Zagreb, 11. rujna 2024.

Zapisnik sastavila:
Snježana Pehar
Predsjednik
Vijeća Gradske četvrti
  Donja Dubrava
 
[bookmark: _GoBack]                                                                                                   Trpimir Majcan, prof., v.r.



	Izvješće o glasanju na 40. sjednici VGČ D.Dubrava  11. rujna 2024.

	
	
	
	
	
	
	
	
	
	
	
	
	
	
	
	
	

	Članovi Vijeća

	Trpimir Majcan, predsj.

	    NIJE PRISUTAN= prekrižiti ime

